MENDIZABAL MENDIZABAL (EAJ, 2015-04-30):
Eskerrik asko presidente andrea. Egun on lehendakari, legebiltzarkideok, sailburua.
Dagoeneko pentsatuta izango duzuen bezala, gure taldea ados dago Gobernuak kontu honi buruz emandako irizpenarekin. Konforme gaude baina ez bakarrik gure Gobernua delako eta berak esaten duenarekin ados egotea erraza delako. Konforme gaude Gobernuak eman dituen arrazoiak ere gure egiten ditugulako, arrazoi horiek erabat zentzuzkoak direlako, erabatekoak eta ukaezinak.
Horregatik, denak ez baina aipatuko ditut arrazoi horietako batzuk nahiz eta irakurrita eduki. Batetik, "euskararen erabilera gizarte bizitzan sustatzea izanik 1982ko Euskararen Legearen helburuetariko bat, badugu onartuta eta indarrean helburu hori duen lege araubidea, kontsumitzaileen hizkuntza eskubideak aitortu eta egiaz gauzatzeko aukera bermatzen duena. Alegia, Kontsumitzaileen Estatutua eta ondorengo dekretua. Biak egokitzen dira egoera soziolinguistikora eta ditugun premietara. Horregatik, uste dugu ez dela beharrezkoa aurkezturiko lege proposamena, baditugulako jada tresna eraginkorrak ditugun arauekin.
Bestetik, orain gutxi azaldu du Eusko Jaurlaritzak, hizkuntza politikako sailburuordearen bidez eta bere eskariz, dekretu horrek gaur arte izan duen betetze mailaren emaitza. Ez du albo batera utzi, azterketa egin eta emaitzaren berri eman du. Eta esan du guztiok begi bistan duguna, hau da, gaur egun indarrean dugun lege araubidea betetzera iristeko bide luzea geratzen dela egiteko.
Beraz, gabezia ez da araudiarena, ez da araudi falta arazoaren arrazoia, dugun araubidea betetzeko pausu gehiago eman ditugula baizik. Sustatu egin behar dugula dugun araubidea bete dadin, lagundu egin behar dugula hori betetzen joan dadin. Indarrean dagoen arauak betetzeko politikak egiten segi behar dugula. Lan-ildoak ezarri zituen Bastarrika jaunak agerraldian, politika horiekin segitzeko lan-ildoak, hain zuzen.
Horrez gain, zer dakarkio Bildu proposatutako lege proposamenaren testuak gaur egun dugunari? Hobekuntza nabarmenik ez behintzat, gure ustez. Dekretu bat lege bihurtzen du tartean aldaketa batzuk eginda eta aldaketa horiek ez dute arrazoitzen dekretu bat lege bihurtzea.
Bilduk proposatutako testuan ia artikulu guztiak dira indarrean dagoen dekretuaren berdinak, 20tik 17 hain justu, baita bi xedapen gehigarri ere, berdin berdinak dira. Aldaketa nagusiak xedapenen ingurukoak dira. Arauaren aplikazioan ere bada aldaketaren bat. Badirudi lege proposamenak zabaldu egiten duela mota guztietako enpresa erakunde eta establezimenduetara baino ez dago argi aplikazio eremuaren barrutia. Adibidez, harakin txiki bati edo  - adibide bat jartzeagatik -  Movistar bati zehapenak esaten dituzue baino ez duzue zehazten nola.
Hala ere, indarrean dagoen dekretuan jasotzen den progresibotasuna murriztu egiten da lege proposamenean. Eta hori justu, progresibotasuna, da hizkuntza politika eraginkorra bermatzeko baldintza funtsezkoa gure ustez.
Bukatzeko eta azaldutako horren guztiaren ondorioz, ez dugu uste indarrean dagoen araudia bere horretan utzi  - albo batera -  eta beste bat antolatu behar denik. Daukagunari bultzada eman behar diogula uste dugu. Beraz, ez dugu babestuko aurkeztu duen lege proposamena.
Eskerrik asko.